《送王纯仲》
宋代·章甫

客里因依三日语，爽气津津见眉宇。
自云纵酒少年场，抛掷黄眉如粪土。
倏焉四十发斑斑，手板青衫才一官。
江湖陈迹不复梦，食贫月俸仍酸寒。
别去不劳重叹息，富贵有时君努力。
青春难再却堪怜，恨不相逢十载前。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。